Teatrul Țăndărică

Teatrul de animație Țăndărică, vanligvis kalt Teatrul Țăndărică (uttales /tsəndə'rikə/), er et teater for figurteater i București, Romania. Teatret ble grunnlagt i 1945 under navnet «Teatrul de Păpuși și Marionete Țăndărică».

Teatret får økonomisk støtte fra byrådet i București.

Historikk 
Teatret ble grunnlagt i 1945, først som et marionetteater, og hadde skuespillerinnen Lucia Calomeri som sin første teatersjef. I 1949 ble Margareta Niculescu ansatt som ny teatersjef, og hun etablerte et dukketeaterensemble ved teatret.
Teatret var vert for fire utgaver av Den internasjonale dukke- og marionettfestivalen (1958, 1960, 1965 og 1998). 

Margareta Niculescu var teatersjef til 1985. Mellom 1986 og 1999 var Michaela Tonitza-Iordache teatersjef. Siden 2000 er det Călin Octavian Mocanu som er teatersjef. I 2004 ble teatrets «Lahovari»-sal oppusset og utvidet, slik at det kan ta imot 75 000 besøkende per år. I 2008 skiftet teatret navn fra «Teatrul de Păpuși și Marionete Țăndărică» til det nåværende navn.

Norske Mona Wiig, som i sin tid blant annet ledet Riksteaterets dukketeater, har hatt et langt samarbeid med Țăndărică-teatret. Blant rumenske regissører som ikke først og fremst er kjent som dukketeaterregissører, men som har samarbeidet med teatret, er Radu Penciulescu og Liviu Ciulei.

Teatret har vært på turné i inn- og utland, og organiserer tre festivaler hvert år: 
 ImPuls-festivalen, en internasjonal dukketeaterfestival; det nåværende navnet fikk festivalen i 2015
 «Țăndărică Altfel»-festivalen, der det også tilbys en workshop for barn og ungdom 
 «Teatru, stradă și copil», som er en familiefestival

Priser og utmerkelser 
Teatret har mottatt en lang rekke priser, bl.a. Erasmusprisen (1978), Gulliver-prisen og Puck-prisen.

Referanser

Eksterne lenker
 

Teatre
Etableringer i 1945
Dukketeater
Figurteater i Romania